b'\n_START_ARTICLE_\nP\xc3\xa4\xc3\xa4j\xc3\xa4rvi (Ikaalinen)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 1,6 kilometri\xc3\xa4, leveys 1,1 kilometri\xc3\xa4 ja sen pinta-ala on 85 hehtaaria. Se sijaitsee Kyr\xc3\xb6sj\xc3\xa4rven kaakkoispuolella ja Sipsi\xc3\xb6j\xc3\xa4rven l\xc3\xa4nsipuolella. Suuresta koostaan huolimatta siihen laskee vain kahdeksan ojaa. Useimat ojat ovat pieni\xc3\xa4 mets\xc3\xa4ojia. Etel\xc3\xa4st\xc3\xa4 siihen laskee yksin\xc3\xa4isen P\xc3\xa4\xc3\xa4lammen laskuoja. L\xc3\xa4nnest\xc3\xa4 j\xc3\xa4rveen laskee P\xc3\xa4\xc3\xa4j\xc3\xa4rvenper\xc3\xa4n peltoaukealta sen johto-oja, johon laskevat my\xc3\xb6s pohjoispuolen ojitetun suoalueen ojat ja Lepolammen, Hein\xc3\xa4lammen, Pikkulammen ja Kalatonlammen yhteinen laskuoja. Suurin osa vedest\xc3\xa4 on kuitenkin per\xc3\xa4isin Silm\xc3\xa4steenojasta, joka tuo pohjoisesta loput valuma-alueen vesist\xc3\xa4 Alisen Kivij\xc3\xa4rven kautta. Silm\xc3\xa4steenoja on syntynyt maaper\xc3\xa4n murrokseen, koska oja ja sen jatkeet ovat pohjois-etel\xc3\xa4-suuntaiset. P\xc3\xa4\xc3\xa4j\xc3\xa4rven laskujoki on P\xc3\xa4\xc3\xa4joki, joka l\xc3\xa4htee kaakkoisp\xc3\xa4\xc3\xa4st\xc3\xa4 ja laskee 1,5 kilometrin j\xc3\xa4lkeen Sipsi\xc3\xb6j\xc3\xa4rveen. P\xc3\xa4\xc3\xa4j\xc3\xa4rvell\xc3\xa4 on suuri selk\xc3\xa4, jossa on vain kaksi saarta Isosaari ja Pikkusaari. Rantaviivan pituus on 5,7 kilometri\xc3\xa4 ja rannasta kolmannes on peltomaata ja kaksi kolmannesta mets\xc3\xa4maata. Rannat ovat p\xc3\xa4\xc3\xa4osaltaan loivia, mutta lounaiskulmassa m\xc3\xa4ki kohoaa yli nelj\xc3\xa4kymment\xc3\xa4 metri\xc3\xa4 vedenpinnan yl\xc3\xa4puolelle. J\xc3\xa4rven ymp\xc3\xa4rist\xc3\xb6ss\xc3\xa4 on kuusi maatilaa ja rannoille on rakennettu noin 40 vapaa-ajan asuntoa. Niille johtaa tiet yhdystielt\xc3\xa4 13283, joka kiert\xc3\xa4\xc3\xa4 j\xc3\xa4rven pohjoispuolelta, ja viel\xc3\xa4 yhdystielt\xc3\xa4 2764 sek\xc3\xa4 seututielt\xc3\xa4 276.'